...And You Will Know Us by the Trail of Dead

**...And You Will Know Us by the Trail of Dead** (ás veces abreviado como **Trail of Dead**) é unha banda estadounidense de rock alternativo procedente de Austin, Texas formada en 1994. Os seus membros principais son Jason Reece e Conrad Keely. Os dous cambian entre a batería, as voces e as guitarras tanto nas gravacións como nos concertos. O grupo é coñecido polos seus vivos salvaxes e enérxicos, esnaquizando acotío os seus instrumentos ao final destes. 

O seu último álbum de estudio, *XI: Bleed Here Now*, foi lanzado o 15 de xullo de 2022. En febreiro de 2023, a banda publicou en Instagram unha imaxe que dicía "Trail closed" (Ruta pechada), o que xerou rumores de que a banda se separara. Aínda que a banda aínda existe, Conrad Keely aclarou máis tarde que non tiñan plans inmediatos nin de xirar nin de facer máis música no sentido tradicional, citando unha desastrosa xira final, o esgotamento e o estado inhóspito da industria musical cara ás bandas máis pequenas como os principais impulsores da súa decisión.

## Historia 
### Formación 
Keely e Reece levaban sendo amigos dende a súa mocidade, que pasaron en Hawai. Cada un deles formou as súas primeiras bandas en Olympia, Washington, onde Keely estudaba no The Evergreen State College. Keely, un compositor e baixista chamado James Olsen e o guitarrista Paul Westmoreland crearon un grupo a principios dos anos 90. A banda tivo varias formas e nomes antes de decidirse en 1993 por "Benedict Gehlen" (por un monxe que descansa na abadía de St. Martin en Olympia). Pouco despois Keely comezou a tocar nun grupo chamado Nancyville, mentres que Reece tocou a batería en Honeybucket e despois na banda de queercore Mukilteo Fairies (un xogo de palabras que facía referencia ao ferri entre Mukilteo e Clinton, Washington). Finalmente, Keely e Reece mudáronse a Austin, Texas. 

Os dous comezaron a tocar como un dúo baixo o nome de "You Will Know Us by the Trail of Dead". A banda ampliouse finalmente para incluír ao guitarrista Kevin Allen e ao baixista Neil Busch. Despois alongaron oficialmente o seu nome a ...And You Will Know Us by the Trail of Dead. A moza de Olympia de Conrad, Deanne Rowley (despois Deanne McAdams), tocou brevemente con eles como guitarrista de apoio ao vivo. 

Segundo a páxina web da banda, o nome foi collido dun antigo canto ritual maia, que amosa unha sorprendente semellanza cun antogo canto exipcio. Aínda que a banda tamén declararou, porén, que era sinxelamente unha broma.

### Ascenso e éxito 
miniatura|290x290px|Conrad Keely coa banda en 2013
No ano 1995 publicaron o seu primeiro lanzamento, unha canción titulada "Novena Without Faith" nun recompilatorio en casete chamado *Austin Live Houses*, seguido por outro casete autotitulado de catro temas editado a través de Golden Hour. En xaneiro de 1998 publicaron o álbum *...And You Will Know Us by the Trail of Dead* a través do selo Trance Syndicate.

Trail of Dead fichou pouco despois coa discográfica Merge Records despois de que Trance Syndicate desaparecese. A banda publicou *Madonna* a través de Merge a finais de 1999, e xirou polos Estados Unidos abrindo para os seus compañeiros de selo Superchunk para promover o disco. Despois asinaron un contrato con Interscope Records e lanzaron o EP *Relative Ways* en 2001.

A comezos de 2002 o grupo lanzou *Source Tags & Codes*, que foi recibido cunha aclamación xeneralizada, incluíndo unha puntuación 10/10 por parte de Pitchfork Media, que dixo que era "un dos álbums verdadeiramente épicos do indie rock". A súa seguinte xira foi relatada por *Rolling Stone*, dicindo o xornalista Andrew Dansby da dinámica do grupo que era como un "Voltron post-punk, que podería ser a unidade máis excitante en funcionamente a día de hoxe".

O EP continuación de *Source Tags & Codes* foi editado no mes de abril de 2003 co tiítulo ''The Secret of Elena's Tomb*. O EP contén o tema electrónico "Intelligence" e conta e foi co-escrito por Tyler Jacobson de A Roman Scandal, a outra banda de Reece.

En xullo de 2004 anunciouse que Neil Busch fora botado da banda e que Danny Wood tomaría o seu posto ao baixo. O segundo batería/percusionista Doni Schroader tamén entrou no grupo nesa época. Trail of Dead publicou o álbum *Worlds Apart* o 25 de xaneiro de 2005. Filmáronse vídeos musicais para os sinxelos "And the Rest Will Follow" e "Caterwaul". A banda tamén incorporou ao teclista David Longoria para as súas presentacións ao vivo. Como sexteto o grupo xirou extensamente para promover o álbum cos seus característicos directos explosivos, desta vez con dous baterías. Como abreconcertos para parte da xira estivo a banda de Longoria The Black, que contaba con Longoria como vocalista e con Alan Schaefer como guitarrista, completando o resto de TOD o grupo. 

O quinto álbum de estudio da banda, *So Divided*, foi publicado o día 14 de novembro de 2006. Clay Morris substituíu a Longoria como teclista nos directos, e finalmente converteuse en membro a tempo completo.

### Despois de Interscope 
A finais do verán de 2007, Trail of Dead xirou novamente por Europa, desta vez co batería Aaron Ford substituíndo a Doni Schroader. Danny Wood estivo ausente nesas actuacións, deixando a banda en silencio. Finalmente foi substituído por Jay Leo Phillips. A banda realizou a banda sonora da película de 2007 *Hell on Wheels*, un documental sobre a formación do Roller Derby en Austin, Texas. Despois de que rematase a xira europea o 15 de marzo de 2007, Trail of Dead regresou ao estudio para comezar a gravar o seu sexto álbum. En outubro apoiaron á banda virtual Dethklok nunha xira universitaria de Adult Swim. Ese mesmo mes a banda deixou Interscope Records pola falta de apoio do selo.

A principios de 2008 Trail of Dead regresou ao estudio sen un contrato discográfico. Usando os seus propios cartos a banda filmou as súas experiencias gravando e publicounas en YouTube. O 21 de outubro editaron un EP, semellante a un adianto dun álbum, titulado *Festival Thyme* a través do selo Richter Scale Records. O 17 de febreiro de 2009 lanzaron un álbum de 13 temas, *The Century of Self*.

No mes de setembro de 2010, Conrad Keely anunciou o lanzamento dun novo álbum en 2011 producido por Chris "Frenchie" Smith, que viría acompañado dun cómic. Frenchie Smith tamén remesturou o seu álbum de estrea. O 10 de novembro de 2010 anunciouse que o seu sétimo disco, *Tao of the Dead*, sería editado en América do Norte o 8 de febreiro de 2011. Tamén se anunciou que a banda quedara reducida a un cuarteto, saíndo da formación Jay Phillips, Clay Morris e Kevin Allen. As circunstancias da marcha destes membros son descoñecidas. Aaron Ford gravou todas as baterías de T*ao of the Dead*, pero tamén deixou a banda. O grupo actuou no programa *Late Night with Jimmy Fallon* o 7 de febreiro de 2011, estreándose o baixista Autry Fulbright II (do proxecto paralelo de Reece Midnight Masses) e o batería/guitarrista Jamie Miller, da banda theSTART. O 17 de febreiro anunciouse que Jason Reece sería o presentador invitado no programa de Toby Ryan na emisora de Austin KROX-FM (101X).

En 2012 a banda gravou material para un novo álbum en Hannover, Alemaña, co produtor Chris "Frenchie" Smith e o enxeñeiro Mirko Hofmann. O 22 de agosto o grupo anunciou o seu oitavo álbum de estudio, *Lost Songs*, e lanzou a canción "Up To Infinity", dedicada a Pussy Riot. A portada revelouse o día 6 de setembro e o 25 de setembro publicouse a canción "Catatonic" a través de Spotify.

En maio de 2013 a banda anunciou un novo EP, *Tao of the Dead Part III*, a través de Twitter. En febreiro de 2014 o grupo anunciou unha limitada xira polos Estados Unidos, centrada en tocar música de *Source Tags & Codes*, e plans para gravar o seu seguinte álbum, unha secuela de *Tao of the Dead*, na primavera e verán de 2014. En abril de 2014 lanzouse o álbum ao vivo *Live at Rockpalast 2009*. No mes de agosto a banda anunciou o seu noveno álbum, *IX*, usando un crebacabezas en liña. Tras a xira de presentación do álbum, Keely mudouse a Camboxa e publicou o traballo *Original Machines'' en 2016. En novembro de 2017 o grupo anunciou unha xira europea para celebrar o 20 aniversario do lanzamento do seu álbum de estrea.

O 14 de novembro de 2019, a banda publicou "Don't Look Down", o primeiro sinxelo do seu décimo álbum, *X: The Godless Void and Other Stories*. O seu segundo sinxelo, "The Godless Void", foi lanzado o día 6 de decembro. A banda realizou unha xira promocional do álbum por América do Norte a partir de xaneiro e o álbum foi publicado o día 17 dese mes.

En marzo de 2022 anuncouse un álbum dobre, *XI: Bleed Here Now*, que sería editado no verán cunha mestura cadrafónica.

## Discografía 
### Álbums de estudio 
### EPs 
## Notas 
## Véxase tamén 
### Ligazóns externas 
* Páxina oficial